અશોકે પણ પોતાની સામાજિક પ્રતિષ્ઠા અને મોભો જાળવવા તેમજ પોતાની શારીરિક જરૂરિયાત સંતોષવા પૂરતાં જ લગ્ન કર્યાં હતાં. બાકી તેને તેનાં પૈસા અને વેપારમાં જ વધુ રસ હતો. સાસરે આવ્યા પછી રતને સાસુની અને પોતાનાં વરની જ ફરમાઇશ પૂરી કરવી પડતી. તેને એમ લાગતું કે જાણે તેનું જીવન બીજાની જરૂરિયાત સંતોષવા પૂરતું જ રહી ગયું હોય! તેની પોતાની દરેક આશા – અભિલાષા જાણે પાણી વિના કોઈ વેલ સુકાઈ જાય તેમ સૂકાઈ ગઈ હતી. પણ અંતે લગ્નનાં દોઢ વરસ પછી જાણે કે ફરી આ સુકાઈ ગયેલી વેલમાં નવા કુંપળ ફૂટ્યા. રતન ગર્ભવતી થઇ.